Rússar hafa náð völdum í helmingi borgarinnar Severodonetsk í austurhluta Úkraínu, sem barist hefur verið um síðustu daga. Evrópusambandið hefur náð samkomulagi í aðalatriðum um að hætta að kaupa olíu af Rússum.
Herstjórnin í Úkraínu segir að Rússar hafi lagt undir sig helming borgarinnar Severodonetsk í austurhluta landsins. Harðir bardagar hafa staðið um hana síðustu daga. Leiðtogar Evrópusambandsins náðu samkomulagi um það í aðalatriðum í nótt að hætta að kaupa olíu af Rússum. Ungverjar fá undanþágu vegna þess hve háðir þeir eru rússneskri olíu.
Oleksandr Stryuk, yfirmaður hermála í Severodonetsk, greindi frá því í dag að víglínan milli herjanna lægi núna um miðja borg. Sergiy Gaiday, ríkisstjóri í Luhansk-héraði, segir að staðan í borginni sé afar flókin, þar sem Rússar hafi lagt undir sig nokkur hverfi hennar. Fyrir innrás Rússa í Úkraínu bjuggu um hundrað þúsund manns í Severodonetsk. Talið er að þar séu enn þá tólf til þrettán þúsund almennir borgarar sem fela sig í kjöllurum og neðanjarðarbyrgjum undan sprengjuárásum rússneska hersins.
Framkvæmdastjórn Evrópusambandsins tilkynnti í nótt að leiðtogaráðið hefði náð samkomulagi um hertar refsiaðgerðir gegn Rússum vegna innrásarinnar í Úkraínu. Þar á meðal hefðu þeir komist að samkomulagi í aðalatriðum um að hætta að kaupa olíu af Rússum. Allir olíuflutningar með skipum verða stöðvaðir frá Rússlandi til ESB-ríkja. Undanþága verður veitt vegna Ungverja og annarra landluktra ríkja í Evrópu, sem fá olíuna afhenta um leiðslur. Áætlað er að með þessu dragi úr kaupum ESB-ríkja á rússneskri olíu um níutíu af hundraði.
Rússar hafa náð völdum í helmingi borgarinnar Severodonetsk í austurhluta Úkraínu, sem barist hefur verið um síðustu daga. Evrópusambandið hefur náð samkomulagi í aðalatriðum um að hætta að kaupa olíu af Rússum. 